32004R1465
L 270/11
JURNALUL OFÍCIAL AL UNIUNII EUROPENE
REGULAMENTUL (CE) NR. 1465/2004 AL COMISIEI
din 17 august 2004
privind autorizarea permanentă a unui aditiv în hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), în special articolul 3 și articolul 9d alineatul (1),
întrucât:
(1)
Directiva 70/524/CEE prevede că nici un aditiv nu poate fi pus în circulație fără eliberarea unei autorizații comunitare. Aditivii prevăzuți de anexa C partea II la directiva respectivă pot fi autorizați fără limită de timp cu condiția îndeplinirii anumitor cerințe.
(2)
Utilizarea preparatului enzimatic de 6-fitază produs de Aspergillus oryzae (DSM 11857) a fost autorizată pentru prima dată, provizoriu, prin Regulamentul (CE) nr. 1353/2000 (2) al Comisiei la puii pentru îngrășare, găinile ouătoare, curcanii pentru îngrășare, purcei și porci pentru îngrășare și de Regulamentul (CE) nr. 261/2003 (3) al Comisiei, la scroafe.
(3)
Au fost furnizate date noi pentru susținerea cererii de autorizare fără limită de timp prezentate pentru preparatul respectiv. În urma examinării cererii s-a constatat că sunt îndeplinite condițiile stabilite de Directiva 70/524/CEE pentru acest tip de autorizație.
(4)
În consecință, ar trebui autorizată folosirea fără limită de timp a acestui preparat, în conformitate cu condițiile de utilizare stabilite în anexă.
(5)
Din examinarea preparatului respectiv rezultă că ar trebui impuse anumite proceduri pentru a proteja lucrătorii împotriva expunerii la aditivul menționat în anexă. Această protecție trebuie asigurată prin aplicarea Directivei 89/391/CEE a Consiliului din 12 iunie 1989 privind punerea în aplicare de măsuri pentru promovarea îmbunătățirii siguranței și sănătății lucrătorilor la locul de muncă (4).
(6)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Se autorizează fără limită de timp, ca aditiv în hrana animalelor, preparatul aparținând grupei „Enzime” menționat în anexă, în conformitate cu condițiile stabilite în anexa respectivă.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 august 2004.